Cembrit, det tidligere Dansk Eternit, der har hovedsæde i Aalborg, har købt østrigske Eternit-Werke Ludwig Hatschek ud af den samarbejdsaftale, de to cementfabrikker lavede i 2006. Det betyder, at Cembrit kommer til at stå endnu stærkere på det europæiske marked for fibercementproduktion. Cembrit kommer til at råde totalt over en ungarsk cementfabrik og et rumænsk salgsselskab. I følge Ulrik Kolding Hartvig, President & CEO i Cembrit gruppen, var opkøbet den absolut bedste løsning. - Vi har en stærk tro på fortsat vækst i de sydøsteuropæiske markeder, og egen tilstedeværelse og kontrol i Ungarn og Rumænien passer perfekt ind i vores markedsvækststrategi. Der er også en anden gevinst ved at købe østrigske Eternit-Werke Ludwig Hatschek ud af aftalen. De havde nemlig i forvejen ønsket at trække sig ud af joint venture samarbejdet for at koncentrere sig om en global nichestrategi for high-end fibercementprodukter. Og Cembrit stopper ikke sin fremfærd på det europæiske fibercementmarked. Aalborg-fabrikken har opkøbt aktiemajoriteten i det nye selskab Cembrit Pro-Tile, som sælger tag og facader i Belgien. Indtoget på det belgiske salgsmarked sker sammen med den belgiske virksomhed Group VCR Ulrik Kolding Hartvig siger om indtoget på det belgiske marked: - Cembrit ønsker en stærk position i markedet for tag- og facadematerialer i Belgien og Luxemburg, og derfor er vi meget glade for denne mulighed.

Referat:
Cementfabrik cementerer sin position på det europæiske cementmarked